
REPUBLIKA HRVATSKA
OPĆINSKI SUD U CRIKVENICI
Stalna služba u Krku
Bodulska 2/d, Krk		


U  I M E  R E P U B L I K E  H R V A T S K E

R J E Š E N J E

  
Općinski sud u Crikvenici, Stalna služba u Krku, po sutkinji Davorki Podnar, na temelju pisanog prijedloga sudske savjetnice Katje Bajčić, u ostavinskom predmetu iza pok. Mihovila Brusića pok. Petra i pok. Mare, po prijedlogu nasljednice Marije Prendivoj, OIB: 54580203361, Brusići 13, radi raspodjele naknadno pronađene imovine, dana 12. travnja 2023.,  

r i je š i o   j e

I.	Naknadno pronađena imovina pok. Mihovila Brusića pok. Petra i pok. Mare (u zemljišnim knjigama upisan kao Brusić Mihovil pok. Petra "Matić" Brusići i Brusić Mihovil od Petra i pok. Mare, Brusići), rođenog 23. travnja 1890., umrlog 16. veljače 1982., s posljednjim prebivalištem na adresi Brusići 13, koja se sastoji od:

- 5/20 dijela k.č. 193/G, kuća upisana u zk.ul. 968, k.o. Poljica
- k.č. 196/G, kuća upisana u zk.ul. 651, k.o. Poljica

uručuje se temeljem rješenja o nasljeđivanju Općinskog suda u Krku, posl. br. O-76/82 od 31. svibnja 1982. godine, nasljednici
 
1. MARIJI PRENDIVOJ, OIB: 54580203361, Brusići 13, kćeri ostavitelja, u cijelosti
 
II. 	Zemljišnoknjižni odjel Općinskog suda u Crikvenici - Stalne službe u Krku izvršit će uknjižbu prava vlasništva na ime nasljednice po pravomoćnosti ovog rješenja. 




Obrazloženje
  
1.	U prijedlogu od 8. veljače 2023. godine predlagateljica navodi da je iza pok. Mihovila Brusića pok. Petra ostala neraspoređena ostavinska imovina navedena u toč. I. izreke ovog rješenja. Sud je izvršio uvid u priložene zemljišnoknjižne izvatke i utvrdio da pok. ostavitelj dolazi upisan kao (su)vlasnik predmetnih nekretnina u 5/20, odnosno 1/1 dijela. 

2. 	Rješenjem o nasljeđivanju Općinskog suda u Krku posl. br. posl. br. O-76/82 od 31. svibnja 1982. godine nasljednicima ostavitelja proglašeni su predlagateljica Marija Prendivoj, Marica Brusić, Dinka Petrinić, Balde Katica i Mihovil Brusić, temeljem oporuke ostavitelja od 22. travnja 1973. Godine i sporazuma nasljednika. 

	Navedenom je oporukom ostavitelj raspolagao cjelokupnom svojom imovinom na način da je izrijekom navedeno kojem nasljedniku imaju pripasti koje nekretnine. U ostavinskom su postupku svi zakonski i oporučni nasljednici prihvatili oporuku pravovaljanom i istinitom te je rješenjem o nasljeđivanju od 31. svibnja 1982. godine ostavinska imovina raspoređena nasljednicima temeljem oporuke i njihovog međusobnog sporazuma. 

Ostavitelj je oporukom odredio da predlagateljici, između ostalog, imaju pripasti cijela kuća, dvor i dio gušterne s vrtom oko kuće, a koje nekretnine su u rješenju o nasljeđivanju opisane kao k.č. 193, k.č. 194, k.č. 195 i k.č. 196, sve k.o. Poljica. Međutim, dio kuće predstavljaju i nekretnine koje su predmetom ovog postupka, k.č. 193/G i k.č. 196/G k.o. Poljica, a koje nisu obuhvaćene ranijim rješenjem o nasljeđivanju. 
	
3.	Odredba čl. 253. Zakona o nasljeđivanju (Narodne novine br. 48/03, 163/03, 35/05, 127/13, 33/15, 14/19), propisuje da se prava stranaka u vezi s nasljeđivanjem prosuđuju po zakonu koji se primjenjivao u času otvaranja nasljedstva. Nasljedstvo se otvara i nasljedno se pravo stječe u trenutku smrti ostavitelja, što je u konkretnom slučaju 16. veljače 1982. godine. 

Odredba čl. 235. st. 1. Zakona o nasljeđivanju (Službeni list FNRJ 50/55, Službeni list SFRJ br. 42/65 i 47/65, Narodne novine br. 52/71, 47/78) koji je bio na snazi u vrijeme smrti ostavitelja, propisuje da u slučaju naknadno pronađene imovine sud neće ponovno raspravljati ostavinu, već će istu novim rješenjem rasporediti na temelju ranije donesenog rješenja o nasljeđivanju. 

Kako je ranije rješenje o nasljeđivanju doneseno temeljem oporuke koju su svi zakonski i oporučni nasljednici priznali pravovaljanom i istinitom, a predmet ovog postupka su nekretnine koje u naravi predstavljaju dijelove kuće koji su temeljem oporuke imali pripasti upravo predlagateljici, sud je odlučio kao u izreci rješenja, bez provođenja ponovne rasprave, uz dostavu predmetnog rješenja na znanje sljednicima nasljednika pok. ostavitelja.
		

U Krku, 12. travnja 2023.


          Sutkinja
Davorka Podnar

Uputa o pravnom lijeku:
Protiv ovog rješenja stranke mogu izjaviti žalbu Županijskom sudu u roku od 15 dana od dana dostave istog. Žalba se predaje putem ovog suda pisano u 3 istovjetna primjerka.

DNA:
1. Predlagateljica
1. Mira Jakovljević, Zagreb-Novi Zagreb, Ulica Sv. Mateja 57
1. Smiljana Balde, Poreč, Palacina 20
1. Snježana Petrinić, Rijeka, Vukovarska 96
1. Ana Rist, Krk, Zagrebačka 18B
1. Božo Prendivoj, Rijeka, Osječka 74b

Rj:
1. odluka nepravomoćna
1. po pravomoćnosti dostaviti zk odjelu Općinskog suda u Crikvenici – Stalna služba Krk i Poreznoj upravi – Ispostava Krk
U Krku, 12. travnja 2023.
                                                                                                              Sutkinja
Davorka Podnar

